George Washington De Long
Store norske leksikon,Geografi,Oppdagelsesreiser,Polare ekspedisjoner og oppdagere
George Washington De Long var en amerikansk polarforsker og marineoffiser, særlig kjent som leder av Jeannette-ekspedisjonen i 1879—1881, som var et mislykket forsøk på å nå Nordpolen fra Beringstredet.
Leteekspedisjon med USS Juniata 1873 De Long ble uteksaminert fra US Naval Academy i Annapolis i 1865. Han skal ha utvist dedikasjon, utholdenhet og lederskap, og i januar 1873 meldte han seg frivillig som offiser på USS Juniata til en ekspedisjon ved Grønland sammen med USS Tigress. Oppdraget var å lete etter US North Polar Expedition (1871—1873) som hadde reist med skipet Polaris under Charles Francis Hall (1821—1871). Polaris var blitt ødelagt i isen og 19 av mannskapet hadde drevet sørover på et isflak og blitt reddet i slutten av april 1873 utenfor Labrador-kysten. De 14 andre ble reddet fra småbåter i slutten av juni, men dette var ukjent hjemme i USA da Juniata og Tigress dro nordover. Lederen Hall døde, muligens av forgiftning, allerede i november 1871. Juniata seilte nordover Grønlands vestkyst til Tasiussaq, like nord for Upernavik. Derfra dro De Long med mannskap i dampbåten Little Juniata og undersøkte Melville Bay fra 3. til 11. august. Juniata returnerte hjem i september og fikk da høre at resten av mannskapet fra Polaris var reddet. De Long skal ha utviste mot, ro og besluttsomhet på letetoktet med Little Juniata. Nordpolekspedisjonen med Jeannette 1879—1881 De Long hadde imponert Henry Grinnell (1799—1874), sponsoren av Charles Francis Halls ekspedisjon, og Grinnell anbefalte ham til aviseieren James Gordon Bennett jr. som var villig til å sponse en ekspedisjon til Nordpolen.  Les mer: Jeannette-ekspedisjonen   Jeannette ble skrudd ned i nærheten av øygruppen Novosibirskije Ostrova (Nysibirøyene) etter to års drift i isen. Av mannskapet på 33 omkom 20, deriblant De Long selv, under vandringen mot bebodde strøk i Sibir. De Longs enke Emma var iherdig i sitt arbeid for å hedre mannens ettermæle og fortelle den heroiske fortellingen om Jeannette-ekspedisjonen. De Longs dagbøker ble funnet i 1882 og året etter utgitt under tittelen The Voyage of the Jeannette (2 bd., 1883). Les mer i Store norske leksikon verdens geografi oppdagelsesreiser Jeannette-ekspedisjonen Litteratur Holland, Clive (1994): Arctic Exploration and Development c. 500 b.c. to 1915, isbn 0-8240-7648-6 Vogel, Hal (2005): De Long, George Washington. I: Encyclopedia of the Arctic, isbn 1-57958-436-5